Ma niftakarx sewwa jekk kienx diskors li għamel jew artiklu li kiteb xi żmien ilu Monsinjur Isqof Mario Grech, "Serqulna l-Ħadd". Kien laqatni għaliex ġiegħlni nirrifletti. Staqsejt lili nnifsi, Tgħid il-Ħadd biss serqulna? Forsi l-Milied mhux ukoll? U l-festi tal-qaddisin fl-irħula tagħna mhux l-istess? U fejnhom dawk il-valuri li writna minn għand il-ġenituri u n-nanniet tagħna? Serqulna l-Ħadd jew konna aħna stess li ċedejna għalih? Kellna teżor u armejnieh! Dan l-aħħar għaddejt xi jiem f'waħda mill-bliet kbar tal-Ewropa, ma nafx jekk hiex l-akbar waħda, imma jgħidu li fil-Knisja Kattolika hija meqjusa bħala l-akbar djoċesi. Hija belt kbira u kummerċjali għall-aħħar. Hija belt ta' kuntrasti kbar, b'nies sinjuri tant li ma jafux x'se jaqbdu jagħmlu bil-ġid li għandhom u b'oħrajn ta' fuqhom senduqhom, mixħutin fuq xi bankina u li ma jippossiedu xejn għajr il-ħwejjeġ imċerċra u maħmuġa ta' fuqhom u l-kartuna mibruma ta' taħthom. Kull meta għaddejt minn maġenbhom ippruvajt nagħmel dak li sfidana nagħmlu l-Papa Franġisku f'dawn l-aħħar jiem, inħares f'għajnejhom u mmiss idejhom. Ikolli nistqarr bil-mistħija, mhux dejjem irnexxieli. Belt ta' kuntrasti kbar, bi ħwienet sbieħ u lussużi, bi dwal qawwija u jlellxu, miftuħa minn filgħodu sa tard filgħaxija; kollha mimlijin nies, l-aktar biż-żgħażagħ, min dieħel u min ħiereġ – u dan ir-rit jiġi mtenni kuljum, anke l-Ħadd, dak li darba konna nsejħulu "Jum il-Mulej". U fl-istess triq, spiss ukoll fuq l-istess bankina, knejjes magħluqa kważi l-ħin kollu, u l-ftit li ssib miftuħa, aktarx vojta jew kważi vojta għajr għal xi ftit nisa xjuħ. U dawk il-knejjes l-iżjed frekwentati taħsibhom aktar mużewijiet għat-turisti milli tempji ta' qima lil Alla; u dan il-Ħadd ukoll. Serqulna l-Ħadd jew konna aħna stess li ċedejna għalih? Bħal donnu li anke l-istess persuni fqar li jittalbu mal-ġenb tat-triq intebħu bil-bidla li seħħett għax huma wkoll ġarrew il-kartuna tagħhom minn wara bwieb-il knejjes fejn kienu jintefgħu sa ftit snin ilu, għal wara l-bibien taċ-ċentri kummerċjali. U krabt ġewwa fija, biex ħadd ma jismagħni ħlief Hu, "Imma għaliex?". Weġibni fil-pront, ġo qalbi, biex ħadd ma jisemgħu ħlief jien, "Meta l-knejjes isiru ħwienet, allura l-ħwienet isiru knejjes."
Belt ta' kuntrasti kbar!